
Speciális in vitro mérőedény kalibrációjának vizsgálata

Kulcsszavak: bioimpedancia, kalibráció, in vitro
A bioimpedancia spektrum mérés olyan roncsolásmentes eljárás, amely előtt ígéretes jövő áll az in vitro kísérletek terén. A kutatócsoport, melynek én is tagja vagyok, egy speciális grafén alapú mérőlapot fejlesztett, annak érdekében, hogy megvizsgálja, értékelje az alkalmazott technika magas fokú érzékenységét és reprodukálhatóságát. A lemezek kialakítása maximalizálja a sejtkultúrában bekövetkező minőségi változások kimutathatóságát, és ellenáll a fizikai hatásoknak és az esetlegesen fellépő zavaró tényezőknek.
A kutatási munkám során a kifejlesztett technológia kalibrációs lehetőségeit vizsgáltam. Fiziológiás sóoldatsorozatot készítettem, amivel felvettem a kalibrációs görbét. A kapott eredményeket összehasonlítottam a rendelkezésre álló elméleti alapokkal, összevetettem az irodalomban eddig ismertetett elméleti eredményeket az általam kapottakkal.
A szakirodalomban megtalálható lineáris modellel ellentétben a kapott eredmények nem-lineáris görbét mutatnak, megvizsgáltam a görbe típusát, ennek megfelelően javasoltam az alkalmazható kalibrációs metodikát.



